**2020-2021**

**Εσωτερικός Κανονισμός Λειτουργίας Σχολικής Μονάδας**

**11ο Γυμνάσιο Αχαρνών**

**Σχολικό Έτος**

Περιεχόμενα

[Στοιχεία Σχολικής Μονάδας 2](#_Toc69803473)

[Κεφάλαιο 1ο: Βασικές αρχές και στόχοι του Εσωτερικού Κανονισμού Λειτουργίας 3](#_Toc69803474)

[Κεφάλαιο 2ο: Λειτουργία του σχολείου 3](#_Toc69803475)

[*2.1. Προσέλευση και αποχώρηση* 3](#_Toc69803476)

[*2.2. Ωρολόγιο πρόγραμμα* 3](#_Toc69803477)

[*2.3. Παραμονή στο σχολικό χώρο* 4](#_Toc69803478)

[*2.4. Απουσίες* 4](#_Toc69803479)

[Κεφάλαιο 3ο: Σχολική και κοινωνική ζωή 4](#_Toc69803480)

[*3.1. Φοίτηση* 4](#_Toc69803481)

[*3.2. Σχολικοί χώροι* 4](#_Toc69803482)

[*3.3. Διάλειμμα* 4](#_Toc69803483)

[*3.4. Εμφάνιση* 5](#_Toc69803484)

[*3.5. Συμπεριφορά. Δικαιώματα- υποχρεώσεις* 5](#_Toc69803485)

[*3.6. Παιδαγωγικός έλεγχος* 6](#_Toc69803486)

[*3.7. Σχολικές δραστηριότητες* 6](#_Toc69803487)

[*3.8. Άλλα θέματα* 7](#_Toc69803488)

[Κεφάλαιο 4ο: Επικοινωνία και Συνεργασία Γονέων/ Κηδεμόνων- Σχολείου 7](#_Toc69803489)

[Κεφάλαιο 5ο: Πολιτική του Σχολείου για την προστασία από πιθανούς κινδύνους 7](#_Toc69803490)

[Κεφάλαιο 6ο: Εσωτερικός Κανονισμός Λειτουργίας- Διαδικασίες διασφάλισης της εφαρμογής του 8](#_Toc69803491)

# Στοιχεία Σχολικής Μονάδας

|  |  |
| --- | --- |
| Ταυτότητα Σχολικής Μονάδας |  |
| **11ο Γυμνάσιο Αχαρνών** | Διεύθυνση Δευτεροβάθμιας Εκπαίδευσης Ανατολικής Αττικής |
| Κωδικός Σχολείου (ΥΠΑΙΘ): | 0502093 |

|  |  |
| --- | --- |
| Στοιχεία |  |
| Έδρα Σχολικής Μονάδας (διεύθυνση): | Ηρώων Πολυτεχνείου & Διομήδους 2, 13675 Αχαρναί |
| Τηλέφωνο | 2102444321 |
| fax | 2102444321 |
| e-mail | mail@11gym-acharn.att.sch.gr  |
| Ιστοσελίδα: | <https://blogs.sch.gr/11gymach/>  |
| Διευθυντής Σχολικής Μονάδας | Νικόλαος Μονιάς ΠΕ02 |
| Υποδιευθύντρια | Κωστούλα Καρνάρου ΠΕ01 |
| Πρόεδρος Συλλόγου Γονέων/Κηδεμόμων | Σωτηρία Βογιαζάνου |
| Εκπρόσωποι δεκαπενταμελούς μαθητικού συμβουλίου | Παύλος Ορφανίδης, Κων/νος Πομενίδης Λέανδρος Βουλβουτζής |

# **Κεφάλαιο 1ο: Βασικές αρχές και στόχοι του Εσωτερικού Κανονισμού Λειτουργίας**

Το σχολείο αποτελεί μια δημοκρατικά οργανωμένη κοινότητα που διασφαλίζει την απρόσκοπτη συνεργασία των μελών της. Ο Κανονισμός αποτελεί ένα σύνολο όρων και κανόνων, υποχρεώσεων και δικαιωμάτων, αρμοδιοτήτων και ευθυνών που αφορά όλα τα μέλη της σχολικής κοινότητας και στόχο έχει την εύρυθμη λειτουργία του Σχολείου και την πραγμάτωση του διδακτικού – παιδαγωγικού του ρόλου σε κλίμα σεβασμού, κατανόησης και αποδοχής.

Μέσω των συμφωνημένων όρων και κανόνων του Σχολικού Κανονισμού επιδιώκεται:

* Η εξασφάλιση της σωματικής και συναισθηματικής ασφάλειας όλων των μελών της σχολικής κοινότητας.
* Η διαμόρφωση υπεύθυνων και συνεργατικών προσωπικοτήτων.
* Η θεμελίωση ενός πλαισίου υποστηρικτικού ως προς την εκπαιδευτική διαδικασία και η εξασφάλιση της απρόσκοπτης συμμετοχής όλων σε αυτή.
* Η διαμόρφωση κλίματος που ενθαρρύνει την ολόπλευρη ανάπτυξη της προσωπικότητας των μαθητών και των μαθητριών.
* Η δημιουργία εύρυθμων, ευχάριστων και αποδοτικών συνθηκών διδασκαλίας, μάθησης και εργασίας.

# **Κεφάλαιο 2ο:** **Λειτουργία του σχολείου**

## ***2.1. Προσέλευση και αποχώρηση***

Το σχολείο αρχίζει τη λειτουργία του για όλες τις τάξεις στις 08.15 με σύνταξη και προσευχή και συμπληρώνει το 7ωρο πρόγραμμά του στις 14.10. Όλοι/ες οι μαθητές/τριες οφείλουν να παρευρίσκονται στην πρωινή παράταξη στο προαύλιο του σχολείου.

Οι μαθητές/τριες που δεν βρίσκονται εγκαίρως στο σχολείο, το αργότερο μέχρι τις 08.15, δεν γίνονται δεκτοί από τον καθηγητή/τρια της πρώτης ώρας. Όσοι/ες προσέρχονται με καθυστέρηση παρουσιάζονται στο γραφείο της Διεύθυνσης και, εφόσον η καθυστέρηση οφείλεται σε λόγους για τους οποίους δεν ευθύνονται, κρίνεται αν θα τους επιτραπεί η είσοδος στην τάξη.

Μετά την πρωινή συγκέντρωση οι πόρτες του προαυλίου κλειδώνουν και οι μαθητές/ριες σε καμία περίπτωση δεν φεύγουν από το Σχολείο πριν τη λήξη των μαθημάτων χωρίς άδεια. Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (π.χ. ασθένεια), ενημερώνεται ο γονέας/κηδεμόνας για να προσέλθει στο Σχολείο και να παραλάβει το παιδί του.

## ***2.2. Ωρολόγιο πρόγραμμα***

Το Σχολείο εφαρμόζει το Εβδομαδιαίο Ωρολόγιο Πρόγραμμα (ΕΩΠ), όπως αυτό ορίζεται από τις αποφάσεις και εγκυκλίους του ΥΠΑΙΘ. Το ΕΩΠ αναρτάται και στον ιστότοπο του Σχολείου.

## ***2.3. Παραμονή στο σχολικό χώρο***

Οποιοσδήποτε δεν ανήκει στη σχολική κοινότητα του Γυμνασίου δεν έχει δικαίωμα εισόδου και παραμονής στο χώρο του σχολείου.

Δεν επιτρέπεται η παραμονή των μαθητών στο χώρο του γραφείου των καθηγητών χωρίς πρόσκληση των ίδιων των καθηγητών.

Στο διάλειμμα όλοι οι μαθητές/τριες οφείλουν να βγαίνουν στη αυλή του σχολείου. Σε περίπτωση ασθένειάς τους απευθύνονται στον/ην εφημερεύοντα/ουσα καθηγητή/τρια. Με το χτύπημα του κουδουνιού όλοι οι μαθητές/τριες οφείλουν να βρίσκονται στην τάξη τους και να εισέρχονται στην αίθουσα, μόλις ο/η καθηγητής/τρια την ανοίξει. Κατά την αλλαγή διδακτικής ώρας δεν επιτρέπεται να βγαίνουν από την αίθουσα χωρίς άδεια.

Οι γονείς και οι επισκέπτες για να εισέλθουν στο σχολείο πρέπει να απευθύνονται στο Διευθυντή ή στον/ην εφημερεύοντα/ουσα καθηγητή/τρια.

## ***2.4. Απουσίες***

Οι γονείς- κηδεμόνες, ως υπεύθυνοι για την τακτική παρακολούθηση της φοίτησης των παιδιών τους, οφείλουν να ενημερώνουν το σχολείο για την απουσία τους.

Οι γονείς ενημερώνονται όταν οι απουσίες υπερβούν τις 30 με αποστολή ηλεκτρονικού μηνύματος ή χρήση άλλου πρόσφορου μέσου από τον υπεύθυνο/η καθηγητή /τρια του τμήματος. Το όριο των ετήσιων απουσιών, καθώς και η δικαιολογημένη μη προσμέτρηση μέρους αυτών ρυθμίζεται από την ισχύουσα νομοθεσία.

Για περισσότερες πληροφορίες σχετικά με τις απουσίες και τη φοίτησή των μαθητών προγραμματίζεται επικοινωνία με τον/την υπεύθυνο/η καθηγητή/τρια του τμήματός τους.

# **Κεφάλαιο 3ο: Σχολική και κοινωνική ζωή**

## ***3.1. Φοίτηση***

Η φοίτηση των μαθητών/ριών, σύμφωνα με την ισχύουσα νομοθεσία, είναι καθήκον και υποχρέωσή τους. Η συμμετοχή τους οφείλει να είναι τακτική, ενεργός και συστηματική. Η ελλιπής φοίτησή τους, και μάλιστα χωρίς σοβαρό λόγο, δυσχεραίνει τόσο το σχολικό έργο όσο και την πρόοδό τους.

## ***3.2. Σχολικοί χώροι***

Η συνεργασία όλων είναι απαραίτητη, για να διατηρηθεί ένα καθαρό και ευχάριστο σχολικό περιβάλλον, κατάλληλο για μάθηση. Για την επιτυχία αυτού του σκοπού όλοι/ες:

* Σέβονται την κινητή και ακίνητη περιουσία, καθώς και το φυσικό περιβάλλον του Σχολείου.
* Δεν ρυπαίνουν τον σχολικό χώρο, δεν γράφουν σε θρανία και τοίχους.

Όποιος/α προκαλεί φθορά στην περιουσία του Σχολείου ελέγχεται για τη συμπεριφορά αυτή και η δαπάνη αποκατάστασης βαρύνει τον ίδιο/α.

## ***3.3. Διάλειμμα***

Κατά τη διάρκεια του διαλείμματος οι μαθητές/ριες οφείλουν να βγαίνουν στον αύλειο χώρο, ώστε να αποφεύγεται ο συνωστισμός και να μειώνεται η πιθανότητα ατυχημάτων.

Σε περίπτωση κακοκαιρίας ορίζονται από το Σύλλογο Διδασκόντων/ουσών οι πλέον κατάλληλοι χώροι για την παραμονή των μαθητών/ριών.

Το διάλειμμα είναι χρόνος παιχνιδιού, ανάπτυξης κοινωνικών σχέσεων, αλλά και χρόνος ικανοποίησης σωματικών αναγκών (φαγητό, νερό, τουαλέτα). Οι μαθητές/ριες αλληλοεπιδρούν, παίζουν αρμονικά και για οποιοδήποτε πρόβλημα ή δυσκολία αντιμετωπίζουν απευθύνονται στον/ην εφημερεύοντα/ουσα εκπαιδευτικό που βρίσκεται εκεί.

## ***3.4. Εμφάνιση***

Η εμφάνιση όλων οφείλει να χαρακτηρίζεται από ευπρέπεια. Θα πρέπει να αποφεύγονται φαινόμενα επίδειξης.

## ***3.5. Συμπεριφορά. Δικαιώματα- υποχρεώσεις***

Όλοι/ες, εκπαιδευτικοί και εκπαιδευόμενοι/ες, έχουν ευθύνη για την εύρυθμη λειτουργία του σχολείου. Γι’ αυτό οφείλουν να ενεργούν σύμφωνα με την εκπαιδευτική νομοθεσία, υποστηρίζοντας τους στόχους της εκπαίδευσης- διδασκαλίας, μάθησης και διαπαιδαγώγησης των μαθητών.

Η συμπεριφορά όλων πρέπει να διέπεται από δημοκρατικό ήθος, σεβασμό στο άτομο, στη σχολική περιουσία, καθώς και στην δική τους προσωπικότητα. Κάθε είδος βίας, λεκτικής, σωματικής, ψυχολογικής ή άλλης μορφής δεν έχει θέση στο σχολείο.

Συγκεκριμένα, **όλοι/ες** πρέπει να:

* Αποδίδουν σεβασμό, με τα λόγια και τις πράξεις τους, προς κάθε μέλος της σχολικής κοινότητας.
* Αποδέχονται πως κάθε μάθημα έχει τη δική του ιδιαίτερη παιδευτική αξία και να αποδίδουν στο καθένα την απαιτούμενη προσοχή.
* Υποστηρίζουν και διεκδικούν τη δημοκρατική συμμετοχή τους στις διαδικασίες λήψης αποφάσεων στο πλαίσιο των αρμοδιοτήτων που τους δίνει η νομοθεσία, συμβάλλοντας στην εφαρμογή αυτών των αποφάσεων.
* Συμβάλλουν στην εμπέδωση ενός ήρεμου, θετικού, συνεργατικού, συμπεριληπτικού, εποικοδομητικού σχολικού κλίματος.
* Προσέχουν και διατηρούν καθαρούς όλους τους χώρους του Σχολείου.
* Προστατεύουν το σχολικό κτήριο και την περιουσία του. Αν προκαλέσουν κάποια βλάβη-ζημιά, οφείλουν να την αποκαταστήσουν.
* Επιδιώκουν και να συμβάλλουν στην υιοθέτηση αειφορικών πρακτικών, όπως η εξοικονόμηση ενέργειας, η ανακύκλωση υλικών και η συνετή χρήση των εκπαιδευτικών μέσων.

Ειδικότερα, **οι μαθητές/τριες** πρέπει να:

* Προσπαθούν να λύνουν τις αντιθέσεις ή διαφωνίες με διάλογο και συζήτηση. Μπορούν να ζητούν την παρέμβαση εκπαιδευτικών ή του Συμβούλου Σχολικής ζωής
* Αντιδρούν άμεσα σε περιπτώσεις που γίνονται αποδέκτες ή παρατηρητές βίαιης λεκτικής, ψυχολογικής ή και σωματικής συμπεριφοράς απευθυνόμενοι/ες στους/ις εκπαιδευτικούς του σχολείου (καθηγητές, υπεύθυνο καθηγητή του τμήματός τους, Σύμβουλο σχολικής ζωής, Διευθυντή)
* Τηρούν τους κανόνες της τάξης κατά τη διάρκεια των μαθημάτων. Συμμετέχουν ενεργά στην καθημερινή διδακτική διαδικασία και δεν παρακωλύουν το μάθημα, σεβόμενοι/ες το δικαίωμα των συμμαθητών/ριών για μάθηση.
* Απευθύνονται στους/στις καθηγητές/ριες και στη Διεύθυνση του Σχολείου και ζητούν τη βοήθειά τους για κάθε πρόβλημα που τους απασχολεί και τους δημιουργεί εμπόδιο στην ήρεμη, αποδοτική σχολική ζωή και πρόοδό τους.
* Ακολουθούν τους συνοδούς εκπαιδευτικούς στις σχολικές εκδηλώσεις και γιορτές, αλλά και στις διδακτικές επισκέψεις εκτός Σχολείου και να συμπεριφέρονται με ευγένεια και ευπρέπεια.

Επισημάνσεις:

* Οι μαθητές/τριες, όταν υπάρχει ανάγκη, μπορούν να επικοινωνούν με τους γονείς τους, μέσω των τηλεφώνων του Σχολείου, αφού ζητήσουν άδεια.
* Τα σχολικό βιβλίο είναι πνευματικό δημιούργημα, παρέχεται δωρεάν από την πολιτεία και δεν πρέπει να καταστρέφεται.

## ***3.6. Παιδαγωγικός έλεγχος***

H ανάπτυξη θετικού σχολικού κλίματος είναι σημαντικός παράγοντας της ομαλής λειτουργίας του σχολείου. Τα χαρακτηριστικά του θετικού και υγιούς σχολικού κλίματος είναι τα ακόλουθα:

* προαγωγή ατμόσφαιρας αμοιβαίου σεβασμού, ενθάρρυνσης και υποστήριξης
* απαγόρευση της βίας
* δημιουργία προστατευτικού περιβάλλοντος που να αποτρέπει τον εκφοβισμό
* καλλιέργεια του σεβασμού της διαφορετικότητας
* προώθηση της συνεργατικής μάθησης
* σύνδεση του Σχολείου με την οικογενειακή ζωή
* προαγωγή της ισότητας και της συμμετοχής όλων.

Το Σχολείο, ως φορέας αγωγής, έχει καθήκον να λειτουργεί έτσι ώστε οι μαθητές/ριες να συνειδητοποιήσουν ότι κάθε πράξη τους έχει συνέπειες, να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες. Αν η συμπεριφορά του/της μαθητή/τριας δεν εναρμονίζεται με την ιδιότητά του/της και αποκλίνει από την τήρηση του εσωτερικού κανονισμού του Σχολείου, τότε αντιμετωπίζει τον παιδαγωγικό έλεγχο, σύμφωνα με την κείμενη νομοθεσία.

## ***3.7. Σχολικές δραστηριότητες***

Το Σχολείο οργανώνει με παιδαγωγικά κριτήρια μια σειρά δραστηριοτήτων, εντός και εκτός Σχολείου που στόχο έχουν τη σύνδεση σχολικής και κοινωνικής ζωής. Μέσα από αυτές τις δραστηριότητες τα παιδιά εμπλουτίζουν τις ήδη υπάρχουσες γνώσεις, τις συνδέουν με την καθημερινή ζωή, αποκτούν δεξιότητες ζωής, ευαισθητοποιούνται σε διάφορα κοινωνικά θέματα, διευρύνουν τους ορίζοντες τους και κάνουν πράξη όσα μαθαίνουν. Το Σχολείο επιδιώκει την ευαισθητοποίηση των γονέων/κηδεμόνων και τη συμμετοχή όλων των μαθητών/ριών στις επετειακές, μορφωτικές, πολιτιστικές, αθλητικές εκδηλώσεις.

## ***3.8. Άλλα θέματα***

* Κινητά τηλέφωνα, κάπνισμα: απαγορεύονται σύμφωνα με την ισχύουσα νομοθεσία
* Το Σχολείο δεν φέρει ευθύνη σε περίπτωση απώλειας χρημάτων ή αντικειμένων αξίας που οι μαθητές φέρουν τυχόν μαζί τους.
* Δεν επιτρέπεται η είσοδος και η παραμονή στο σχολείο ατόμων ξένων προς τη σχολική κοινότητα, καθώς και η επικοινωνία των μαθητών μαζί τους.

# **Κεφάλαιο 4ο:** **Επικοινωνία και Συνεργασία Γονέων/ Κηδεμόνων- Σχολείου**

Οι γονείς/κηδεμόνες είναι σημαντικό να συνεργάζονται στενά με το Σχολείο, προκειμένου να παρακολουθούν την αγωγή και την επίδοση των παιδιών τους σε τακτική βάση, ώστε να συμβάλλουν στην δημιουργία θετικού παιδαγωγικού κλίματος που έχουν ανάγκη οι μαθητές/τριες για την σωστή εκπαίδευσή τους. Συμμετέχουν στις ενημερωτικές συναντήσεις που οργανώνονται από το Σχολείο και στις λοιπές εκδηλώσεις του, ως μέλη του Συλλόγου Γονέων και Κηδεμόνων (Σ.Γ.).

Ο Σ.Γ. βρίσκεται σε άμεση συνεργασία με τον/την Διευθυντή/ρια, τον Σύλλογο Διδασκόντων/ουσών (Σ.Δ.) του Σχολείου, αλλά και με τον/την Πρόεδρο της Σχολικής Επιτροπής του Δήμου.

Σε κάθε σχολική μονάδα λειτουργεί το **Σχολικό Συμβούλιο**, στο οποίο συμμετέχουν ο Σ.Δ., το Διοικητικό Συμβούλιο του Σ.Γ., ο εκπρόσωπος της Τοπικής Αυτοδιοίκησης και τρεις εκπρόσωποι των μαθητικών κοινοτήτων, που ορίζονται με απόφαση του Συμβουλίου τους. Έργο του Σχολικού Συμβουλίου είναι η εξασφάλιση της ομαλής λειτουργίας του Σχολείου με κάθε πρόσφορο τρόπο, η καθιέρωση τρόπων επικοινωνίας διδασκόντων/ουσών και οικογενειών των μαθητών και του σχολικού περιβάλλοντος.

Ένα ανοιχτό, συνεργατικό, συμπεριληπτικό και δημοκρατικό Σχολείο έχει ανάγκη από τη σύμπραξη όλων − μαθητών/τριών, εκπαιδευτικών, Διευθυντή/ριας, Συλλόγου Γονέων και Κηδεμόνων, Σχολικής Επιτροπής, Τοπικής Αυτοδιοίκησης −, για να επιτύχει στην αποστολή του.

# **Κεφάλαιο 5ο:** **Πολιτική του Σχολείου για την προστασία από πιθανούς κινδύνους**

Στις περιπτώσεις έκτακτης ανάγκης, κανένα παιδί δεν αποχωρεί από το Σχολείο μόνο του. Τα παιδιά παραδίδονται στους γονείς/κηδεμόνες τους. Όσον αφορά την προστασία από σεισμούς και φυσικά φαινόμενα, επικαιροποιείται τακτικά το Σχέδιο Μνημονίου Ενεργειών για τη Διαχείριση του Σεισμικού Κινδύνου του Σχολείου, με την υλοποίηση ασκήσεων ετοιμότητας κατά τη διάρκεια του σχολικού έτους.

Σε καταστάσεις πανδημίας ή ακραίων- επικίνδυνων φαινομένων όλα τα μέλη της σχολικής κοινότητας οφείλουν να συμμορφώνονται και να ακολουθούν ρητά τις οδηγίες που εκδίδουν οι εκάστοτε αρμόδιοι φορείς/υπηρεσίες (π.χ. ΕΟΔΥ, ΥΠΑΙΘ, Υπουργείο Πολιτικής Προστασίας κ.ά.) για την εύρυθμη λειτουργία του σχολείου και την ασφάλεια όλων.

* ***Χώρος συγκέντρωσης σε περίπτωση ανάγκης***

Ενδεικτικό σχέδιο:



Σε περίπτωση έκτακτης ανάγκης, για την ασφάλεια των παιδιών έχει καταρτιστεί σχέδιο διαφυγής και προς τούτο πραγματοποιούνται τακτικά ασκήσεις ετοιμότητας.

# **Κεφάλαιο 6ο:** **Εσωτερικός Κανονισμός Λειτουργίας- Διαδικασίες διασφάλισης της εφαρμογής του**

Ο κοινά συμφωνημένος Κανονισμός βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρηση του από τους/τις μαθητές/ριες, τους εκπαιδευτικούς και τους γονείς/κηδεμόνες, με αμοιβαίο σεβασμό στον διακριτό θεσμικό ρόλο τους, ώστε να έχει γενική αποδοχή και εφαρμογή, αποτελεί προϋπόθεση της εύρυθμης λειτουργίας του σχολείου. Είναι το θεμέλιο πάνω στο οποίο μπορεί το Σχολείο να οικοδομήσει για να πετύχει τους στόχους και το όραμά του.

Θέματα που ανακύπτουν, και δεν προβλέπονται από τον Κανονισμό, αντιμετωπίζονται κατά περίπτωση από τον/την Διευθυντή/ρια και τον Σύλλογο Διδασκόντων/ουσών, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

Ο κανονισμός κοινοποιείται σε όλα τα μέλη της σχολικής κοινότητας προς ενημέρωσή τους.

|  |
| --- |
| Εγκρίνεται |
| Γέρακας ......../......./ 2021 | Γέρακας ......../......./ 2021 |
| Ο Συντονιστής Παιδαγωγικής ΕυθύνηςΛάμπρος Πόλκας, ΠΕ02 | Ο Διευθυντής Δευτεροβάθμιας Εκπαίδευσης Ανατολικής ΑττικήςΑνδρέας Αλεξανδρής |